钦定古今图书集成/理学汇编/经籍典/第085卷 > 宋朱元昇三易备遗 > 《周易二篇》
## 钦定古今图书集成/理学汇编/经籍典/第085卷 > 宋朱元昇三易备遗 > 《周易二篇》

《连山》二篇，自复至乾为阳仪，自姤至坤为阴仪，其策
万有一千五百二十。《归藏》二篇，自甲子至癸巳为先
甲，自甲午至癸亥为后甲，其策万有八百。《周易》二篇，
自乾坤至坎离为上经，自咸恒至既未济为下经，其
策万有二千九百六十。此三《易》二篇之大略也。《系辞》
曰：“二篇之策，万有一千五百二十。”举《连山》策而言之
也。夫子独言《连山》之策何也？《连山》，三易之祖也。三《易经卦皆八，其别皆六十有四，何策数之不相似然者
噫？于斯可以见三圣人作《易》之心矣。今姑以《周易》言
之，《周易》以反对为用，约六十四卦为三十六卦，上篇
为爻一百八，下篇为爻一百八，阳爻配阴爻，阴爻配
阳爻，二其一百八也。二其一百八则二百一十六其
六十之策也。邵子、康节衍一元之数曰“十二万九千
六百”，盖述《周易》二百一十六，共六十之策，大而衍之
也。伏羲则图之九，书之十，为《连山》之八，文王衍连山
之八，为《周易》之六。邵子、康节衍文王之六，为《皇极经
世书》之四，《皇极经世书》以四为用者也。观《易》者试审
思之，则圣贤作《易》之心，庶可得而言矣。